Espen Bredesen
Store norske leksikon,Sport og spill,Skisport,Skihopp
Espen Bredesen er en norsk tidligere skihopper fra Oslo som er både verdensmester og olympisk mester. Han har også hatt verdensrekorden i flere år. Han var særlig dominerende i 1993 og i 1994 med gull i verdensmesterskapet i Falun i 1993 og olympisk gull på Lillehammer i 1994. Etter idrettskarrieren ble Bredesen ekspertkommentator i NRK.
Oppvekst og tidlig karriere Bredesen er oppvokst på Oppsal i Oslo. Faren Odd hadde vært aktiv hopper, blant annet var han blant prøvehopperne under OL i Oslo i 1952. Espen Bredesen drev med mange idretter som barn, blant annet fotball, ishockey, badminton, tennis og langrenn. Han var med i hoppkonkurranser som ung, men var ikke blant de beste i sin klasse. Først som 16-åring begynte resultatene å komme, med seier i et renn i norgescupen. I desember 1989 fikk han sin debut i verdenscupen i Sapporo. I de første årene i Bredesens internasjonale karriere kom V-stilen for fullt i hoppeliten. Det norske landslaget var skeptiske til nyvinningen og Bredesen la om til V-stil så sent som den siste måneden før OL i Albertville i 1992. Det var for sent til å få den nødvendige stabiliteten i hoppingen. I OL 1992 endte Bredesen sist av alle i normalbakken og tredje sist i den store bakken. Suksessårene Årene 1993 og 1994 ble Bredesens beste i karrieren og han var verdens ledende hopper i denne perioden. I mars 1993 vant han sine første seire i verdenscupen med triumfer på Lillehammer og i Holmenkollen. Han ble også verdensmester i stor bakke og i laghopp i VM i Falun samme vinter. I 1993/1994 vant Bredesen den tysk-østerrikske hoppuken og verdenscupen sammenlagt. I alt vant han åtte verdenscuprenn i sin karriere. I OL på Lillehammer i 1994 tok han først sølv i den store bakken, bak rivalen Jens Weissflog. Bredesen ledet med 10 poeng etter første omgang, men Weissflog hoppet 11 meter lenger enn nordmannen i annen omgang og vant med åtte poeng. Fem dager senere vant Bredesen gullmedaljen i normalbakken. Også i den konkurransen ledet han etter første omgang, blant annet takket være svært gode stilpoeng. I annen omgang leverte Bredesen konkurransens lengste hopp og seiersmarginen ble til slutt hele 14 poeng foran Lasse Ottesen. Bredesens gull var Norges første OL-gull i hopp siden 1964. Senere tok han VM-sølv i skiflyging i Planica i 1994, da han også satte lengderekord med 209 meter under trening. En verdensrekord han selv slo i 1997, da han hoppet 210 meter i Planica, før Lasse Ottesen hoppet 212 meter senere samme dag. Sommeren 1994 pådro Bredesen seg en nakkeskade under turntrening og klarte ikke å komme helt tilbake til formen fra årene før, selv om han vant sin åttende og siste verdenscupseier i Falun i 1995. I 1998 ble han utnevnt som norsk flaggbærer under åpningsseremonien i OL i Nagano. I lekene deltok Bredesen kun i normalbakken, der han ble nummer 36. Bredesen la opp etter en 19. plass i NM i 2000 og ble samme år engasjert av NRK som ekspertkommentator for hopp. Han hadde den rollen fram til 2014. NM og andre utmerkelser Espen Bredesen vant ni individuelle senior-NM: fire i stor bakke (1991, 1993–94, 1996) og fem i normalbakke (1991–93, 1997–98). Han vant to kongepokaler og tre gull i NM for kretslag. Han ble tildelt Morgenbladets gullmedalje i 1993 og Holmenkollmedaljen i 1994.  Klubb: Oppsal IF, Oslo. Internasjonale medaljer  Medalje Øvelse OL     Gull Normalbakke Lillehammer 1994   Sølv Storbakke Lillehammer 1994 Medalje Øvelse VM     Gull Storbakke Falun 1993   Gull Lagkonkurranse storbakke Falun 1993   Sølv Skiflyging Planica 1994 Les mer i Store norske leksikon Espen Bredesen i Norsk biografisk leksikon hopprenn norske gullvinnere i OL Litteratur Gotaas, Thor: Før og etter Wirkola, 2017, isbn 978-82-05-50546-9